– Дүйнө боюнча биздин тармакта болуп жаткан окуялардын баарын көңүл коюу менен көзөмөлдөйбүз. Россия өлкөсү да анын катарында. Социалдык фонд БУУнун Эл аралык эмгек уюмуна караштуу Социалдык камсыздоонун эл аралык ассоциациясынын (МАСО) жана Пенсиялык жана социалдык фонддордун эл аралык ассоциациясынын мүчөсү болуп эсептелет. Бул уюмдардын алкагында биз тажрыйба алмашып, маалыматтар менен бөлүшөбүз. Россияны алсак, бул процесс акыркы жылдары көпкө созулган финансылык кризистен жана пенсиялык топтоолорду инвестициялоого экономиканын түзүмдүк даяр эместигинен улам пайда болду деп айтууга болот. Ошону менен бирге, акыркы жылдары Россиянын Пенсиялык фондунун дефицити бир топ жогорулоодо. Башкача айтканда, учурдагы пенсияны төлөөгө милдеттемелер жогорулаганда, аларды башка каражаттардын эсебинен жабуу зарылчылыгы пайда болду. Ушуга байланыштуу, Россия өкмөтү мындай чечимди кабыл алууга мажбур болду. Эми Россияда жаран пенсиянын топтолмо бөлүгүнө катышууга ниеттенсе, ал жазуу жүзүндө арыз менен кайрылууга тийиш. Антпесе, анын бардык төгүмдөрү пенсиянын камсыздандыруу бөлүгүнө түз эле жибериле берет, т.а. инвестицияланбастан, азыркы пенсионерлердин пенсиясын төлөөгө багытталат.